Agrizzi: Luukse huis, motor en bankrekeninge in Italië  Angelo Agrizzi en Vincent Smith in die hof. Foto: Verskaf Die ondersoekdirektoraat van die Nasionale Vervolgingsgesag (NVG) voer aan dat Angelo Agrizzi gelieg het oor die waarde van sy roerende bates en dat hy ook nie sy bande met Italië verklaar het nie. Agrizzi se aansoek om borgtog is Woensdag in die Palm Ridge-landdroshof afgekeur. Hy het saam met sy medebeskuldigde, die voormalige ANC-LP Vincent Smith, in die hof verskyn op aanklagte van korrupsie. Sindisiwe Twala, ŉ woordvoerder van die NVG se ondersoekdirektoraat, het gesê Agrizzi het in ŉ beëdigde verklaring wat ingedien is tydens sy borgtogaansoek in Februarie 2019 in ŉ ander saak, gelieg oor die roerende bates wat hy en sy vrou besit. Agrizzi het destyds gesê hy en sy vrou besit roerende bates ter waarde van R2,6 miljoen en vaste eiendom ter waarde van R14 miljoen. “Die ware stand van sake is egter dat die Agrizzis in Februarie 2019 roerende bates van R35,6 miljoen besit het.” Angelo Agrizzi in die hof. Foto: Verskaf Volgens Twala het Agrizzi ook nie destyds bekend gemaak dat sy eiendomme deur die Agrizzi-familietrust besit word nie en dat hy dit gebruik het as sekuriteit vir lenings wat hy in sy persoonlike hoedanigheid by Absa uitgeneem het nie. Teen einde Januarie 2019 het Agrizzi Absa amper R8 miljoen geskuld en het hy nog geen terugbetalings gemaak sedert Februarie 2019 nie. Die familietrust het onlangs ŉ eiendom op ŉ veiling verkoop om Absa glo terug te betaal. Volgens Twala het Agrizzi ook nie sy bande met Italië bekend gemaak nie. Hy het nie sy Italiaanse paspoort aan die hof gegee nie en beweer dat hy dit verloor het. Hy het ook nie bekend gemaak dat hy tussen 11 Desember 2018 en 19 Januarie 2019, voor en terwyl hy voor die Zondo-kommissie van ondersoek na staatskaping verskyn het, R11,98 miljoen en sy vrou R11,99 miljoen na buitelandse rekeninge oorgedra het nie. Die Italiaanse owerhede het bevestig dat Agrizzi en sy vrou bankrekeninge in Italië geopen het waarna die geld wat in Suid-Afrika gelikwideer is, oorgedra is. Agrizzi het op 5 Maart 2019 ŉ eiendom in Castel Del Piano in Italië vir €880 000 (sowat R17 miljoen) asook ŉ luukse voertuig gekoop. ŉ Bankrekening in die naam van Agrizzi se vrou het ŉ saldo van €714 419,50 (sowat R13 miljoen). Die batebeslagleggingseenheid doen tans stappe om beslag te lê op die Italiaanse bates. Agrizzi moet weer op 3 Desember in die hof verskyn.